Республикэм и телевидениер бжыгъэхэр зи лъабжьэ технологием хуэкIуащ
Телевидением зегъэужьынымкIэ республикэр лъэхъэнэщIэм зэрыхыхьам и дамыгъэ Iуэху Налшык дэт радиотелецентрым щекIуэкIащ. А махуэм КъБР-м и щIыналъэм щагъэувыIащ аналоговэ вещанэр икIи бжыгъэхэр зи лъабжьэ телевиденэм щыхуэкIуащ.
Мэлыжьыхьым и 15-м КъБР-м и радиотелецентрым щыIащ республикэм и Правительствэм и УнафэщI Мусуков Алий, абы и къуэдзэ Къардэн Мурат, щэнхабзэмкIэ и министр Къумахуэ Мухьэдин, министерствэ, ведомствэ зэмылIэужьыгъуэхэм я лIыкIуэхэр, цIыхубэ хъыбарегъащIэ IуэхущIапIэхэм я лэжьакIуэхэр. ЕкIуэкI Iуэхум мыхьэнэшхуэ зэриIэр къалъытэри, хьэщIэхэр хуит ящIащ федеральнэ канал 20-р зэрылажьэм кIэлъыплъын папщIэ инженерхэм фIэкIа зыщIэмыхьэ центрым еплъыну.
Аналоговэ вещанэр къызэрызэтрагъэувыIэм и дамыгъэм трикъузэн ипэкIэ Мусуков Алий къызэхуэсахэм захуигъэзащ:
- ПщIэ зыхуэсщI ныбжьэгъухэ, КъБР-м и цIыхухэ! Къэбэрдей-Балъкъэрым и дежкIэ нобэ тхыдэ мыхьэнэ зиIэ махуэщ. Республикэм и телевиденэмрэ радиомрэ бжыгъэхэр зи лъабжьэ вещанэм хуокIуэ. Абы и фIыщIэкIэ унагъуэ псоми Iэмал ягъуэт иджырей технологие пэрытым тету телевиденэм еплъыну. Гъуэгу махуэ!
2019 гъэм щIышылэм и 1 лъандэрэ Урысей Федерацэм и щIыналъэхэм аналоговэ вещанэр къыщагъэувыIэ икIи бжыгъэхэр зи лъабжьэ телевиденэм щыхуокIуэ. Мазаем и 11-м апхуэдэ Iуэхухэр УФ-м и субъекту 7-м щекIуэкIащ, мэлыжьыхьым и 15-м аналоговэ телевиденэр субъекту 19-м къыщагъэувыIащ, ди республикэри абыхэм яхэту.
Иджырей вещанэм хеубыдэ пщIэншэу къагъэлъагъуэ федеральнэ канал 20. Нэхъ япэкIэ къыщIагъэкIыу щыта телевизорхэм бжыгъэхэр зи лъабжьэ программэхэр къаубыдыркъым, ауэ абыхэм уасэшхуэ зимыIэ декодер пыпщIэ мэхъу. Иджырей телевизорхэр щIэуэ зэтраухуа вещанэм хуэщIащ.
Бжыгъэхэр зи лъабжьэ вещанэм зэкIэ фи телевизорхэр хуэвмыгъэпсамэ, абы щхьэкIэ фигу щIэныкъуэн щыIэкъым. Телевиденэм и канал псоми мыгувэу къатынущ IэщIагъэлIхэр къевмыгъэблагъэу фи телеприемникхэр фэр-фэру зэрызэтевухуэну щIыкIэр. Апхуэдэу урысей телерадиоцентрым фыпсалъэу абы и IэщIагъэлIхэм фечэнджэщ хъунущ.
Къэгъэлъэгъуапхъэщ аналоговэ вещанэр къызэрагъэувыIэм и зэран кабельнэ, спутник телевиденэхэм еплъхэм зэремыкIынур.
Бжыгъэхэр зи лъабжьэ телевиденэм хиубыдэ канал 20-м ахэр, япэми хуэдэу, еплъыфынущ.
Мазуренкэ Маринэ.
